b'\n_START_ARTICLE_\nVilniaus tvirtov\xc4\x97\n_START_PARAGRAPH_\nVilniaus tvirtov\xc4\x97 (rus. \xd0\x92\xd0\xb8\xd0\xbb\xd0\xb5\xd0\xbd\xd1\x81\xd0\xba\xd0\xb0\xd1\x8f \xd0\xba\xd1\x80\xd0\xb5\xd0\xbf\xd0\xbe\xd1\x81\xd1\x82\xd1\x8c, rus. \xd0\x92\xd0\xb8\xd0\xbb\xd0\xb5\xd0\xbd\xd1\x81\xd0\xba\xd0\xb8\xd0\xb5 \xd1\x83\xd0\xba\xd1\x80\xd0\xb5\xd0\xbf\xd0\xbb\xd0\xb5\xd0\xbd\xd0\xb8\xd1\x8f)\xc2\xa0\xe2\x80\x93 Rusijos imperijos pastatyta ir XIX a. viduryje Vilniuje funkcionavusi karin\xc4\x97 tvirtov\xc4\x97 (fakti\xc5\xa1kai gynybiniai \xc4\xaftvirtinimai).\n_START_SECTION_\nIstorija\n_START_PARAGRAPH_\nPrasid\xc4\x97j\xc4\x99s 1831 m. sukilimas Rusijos imperijos administracij\xc4\x85 vert\xc4\x97 susir\xc5\xabpinti Vilniaus generalgubernatorijos centro\xc2\xa0\xe2\x80\x93 Vilniaus miesto\xc2\xa0\xe2\x80\x93 gynimu. 1831\xc2\xa0m. baland\xc5\xbeio 6 d. Rusijos caras Nikolajus I pasira\xc5\xa1\xc4\x97 potvark\xc4\xaf d\xc4\x97l gynybini\xc5\xb3 \xc4\xaftvirtinim\xc5\xb3 statybos. \xc5\xbdinomas fortifikacijos specialistas generolas majoras Michailas Klimenko (1783\xe2\x80\x931840) paruo\xc5\xa1\xc4\x97 statybos projekt\xc4\x85, kur\xc4\xaf nuo 1831\xc2\xa0m. bir\xc5\xbeelio 2 d. iki lapkri\xc4\x8dio 2 d. \xc4\xafgyvendino in\xc5\xbeinerinis batalionas._NEWLINE_Gedimino kalno ir Plikojo kalno teritorijoje i\xc5\xa1 grunto buvo supilti \xc5\xa1e\xc5\xa1i fortai. Neries de\xc5\xa1iniajame krante (dabartinio Mindaugo tilto prieigose) \xc4\xafrengti apsauginiai pylimai su hornverku, tur\xc4\x97j\xc4\x99 pad\xc4\x97ti kontroliuoti perk\xc4\x97l\xc4\x85 per up\xc4\x99 ir strategin\xc4\xaf keli\xc4\x85 \xc4\xaf \xc5\xa1iaur\xc4\x99 (dabar miesto Rinktin\xc4\x97s gatv\xc4\x97). Gedimino kalne buvo i\xc5\xa1raustas po\xc5\xbeeminis tunelis amunicijai sand\xc4\x97liuoti. Pertvarkyti \xc4\xaf kareivines: Universiteto namas Botanikos sode (dab. Bernardin\xc5\xb3 sodas) ir Naujasis arsenalas (dab. Nacionalinis muziejus), pastarajame pastate sienoje nuo Neries buvo u\xc5\xbem\xc5\xabryti langai ir j\xc5\xb3 vietoje atsirado \xc5\xa1audymo angos._NEWLINE_1833\xc2\xa0m. Vilniaus in\xc5\xbeineriniams statiniams buvo suteikta Antrosios klas\xc4\x97s tvirtov\xc4\x97s kategorija, nors jie ir nepilnai atitiko tvirtovei keliamus reikalavimus. V\xc4\x97liau \xc5\xa1ie kariniai \xc4\xaftvirtinimai buvo kiek primir\xc5\xa1ti. Kai 1863\xc2\xa0m. Lietuvoje ir Lenkijoje prasid\xc4\x97jo Sukilimas prie\xc5\xa1 carin\xc4\x99 vald\xc5\xbei\xc4\x85, tvirtov\xc4\x97je iki pat 1865\xc2\xa0m. buvo paskelbta kovin\xc4\x97 parengtis._NEWLINE_Numal\xc5\xa1inus sukilim\xc4\x85, Vilniaus tvirtov\xc4\x97 galutinai prarado savo karin\xc4\x99 reik\xc5\xa1m\xc4\x99. 1878\xc2\xa0m. bir\xc5\xbeelio 29 d. caras Aleksandras II patvirtino Tvirtov\xc4\x97s likvidavimo projekt\xc4\x85, \xc5\xa1ie darbai t\xc4\x99s\xc4\x97si iki pat 1884\xc2\xa0m. Buvo nukasti gynybiniai pylimai ir gruntu u\xc5\xbepilti grioviai, o gyventojams v\xc4\x97l duotas leidimas lankyti Gedimino kaln\xc4\x85.'